পল স্টার্লিং

**পল রবার্ট স্টার্লিং** (জন্ম ৩ সেপ্ট., ১৯৯০) হলেন একজন আইরিশ ক্রিকেটার, যিনি উত্তর আয়ারল্যান্ডের অধিবাসী। স্টার্লিং আয়ারল্যান্ড জাতীয় ক্রিকেট দলের অন্যতম প্রধান উদ্বোধনী ব্যাটসম্যান এবং ডানহাতি অফ-ব্রেক বোলার। পল স্টার্লিং বর্তমান আন্তর্জাতিক টি২০ ক্রিকেটে সর্বাধিক রানসংগ্রাহকদের মধ্যে শীর্ষ দশে রয়েছেন। এছাড়াও তিনি আয়ারল্যান্ডের ক্রিকেটের ইতিহাসে সর্বাধিক রানসংগ্রাহক।  

২০১৮ সালের মে মাসে পাকিস্তানের বিপক্ষে আয়ারল্যান্ডের ইতিহাসে প্রথম টেস্ট ম্যাচে অংশগ্রহণকারী এগারো জন খেলোয়াড়ের একজন ছিলেন স্টার্লিং। ২০২০ সালের জুন মাসে তাঁকে আয়ারল্যান্ড ক্রিকেট দলের সহ-অধিনায়ক  হিসেবে নিয়োগ দেওয়া হয়। এরপর অ্যান্ড্রু বালবার্নির পদত্যাগের পর তিনি টুয়েন্টি২০ একদিনের আন্তর্জাতিক ক্রিকেটে আয়ারল্যান্ড দলের অন্তর্বর্তীকালীন অধিনায়ক হিসেবে দায়িত্ব পালন করেন। ২০২৩ সালের অক্টোবরে তাঁকে আনুষ্ঠানিকভাবে আয়ারল্যান্ডের সীমিত ওভারের স্থায়ী অধিনায়ক করা হয়।

স্টার্লিংয়ের প্রথম শ্রেণির ক্রিকেটে অভিষেক হয় ২০০৮ সালের মার্চ মাসে, যখন তিনি ইন্টারকন্টিনেন্টাল কাপে আয়ারল্যান্ডের হয়ে খেলেন। সেই একই বছরে তিনি ওয়ান ডে ইন্টারন্যাশনালেও অভিষেক করেন। অল্প বয়সেই তিনি ইংল্যান্ডের মিডলসেক্স ক্লাবের যুব ও সেকেন্ড একাদশ দলে খেলেন। এর পর ২০০৯ সালের ডিসেম্বরে মিডলসেক্স তাঁকে চুক্তিবদ্ধ করে এবং পরের মাসে তিনি আয়ারল্যান্ড দলের পূর্ণকালীন চুক্তি পান—যা তাঁকে বোর্ডের অধীনে থাকা মাত্র ছয়জন পেশাদার খেলোয়াড়ের একজন করে তোলে। ২০১০ সালে তিনি মিডলসেক্সের হয়ে টি২০ ক্রিকেটে এবং ২০১১ সালে লিস্ট-এ ক্রিকেটে অভিষেক করেন।

২০১৮ সালের ডিসেম্বর মাসে তাকে ক্রিকেট আয়ারল্যান্ডের ২০১৯ মৌসুমের জন্য কেন্দ্রীয় চুক্তিভুক্ত ১৯ জন ক্রিকেট খেলোয়াড়ের একজন হিসেবে ঘোষণা করা হয়। ২০১৯ সালের জুলাই মাসে, জিম্বাবুয়ের বিপক্ষে দ্বিতীয় একদিনের ম্যাচে তিনি আয়ারল্যান্ডের ইতিহাসে প্রথম ক্রিকেটার হিসেবে ৪,০০০ ওডিআই রান পূর্ণ করেন।

২০২০ সালের জানুয়ারিতেও তিনি ক্রিকেট আয়ারল্যান্ডের কেন্দ্রীয় চুক্তি পান এবং এবছরই প্রথমবারের মতো জাতীয় দলের সব খেলোয়াড়কে পূর্ণকালীন পেশাদার চুক্তি দেওয়া হয়। ২০২১ সালের আগস্টে জিম্বাবুয়ের বিপক্ষে সিরিজের উদ্বোধনী ম্যাচে তিনি আয়ারল্যান্ডের হয়ে নিজের ৩০০তম আন্তর্জাতিক ম্যাচ খেলেন।

২০২২ সালের জানুয়ারি মাসে, ওয়েস্ট ইন্ডিজের বিপক্ষে দ্বিতীয় একদিনের ম্যাচে অ্যান্ড্রু বালবার্নি কোভিড-১৯-এর কারণে অনুপস্থিত থাকায় স্টার্লিং প্রথমবার আয়ারল্যান্ডের ওডিআই অধিনায়কত্বের দায়িত্ব পালন করেন। সেই ম্যাচে তিনি আয়ারল্যান্ডের ইতিহাসে প্রথম ক্রিকেটার হিসেবে ৫,০০০ ওডিআই রান পূর্ণ করার গৌরব অর্জন করেন। 

## প্রারম্ভিক জীবন
মার্চ, ২০০৮ সালে আন্তঃমহাদেশীয় কাপে আয়ারল্যান্ডের পক্ষে প্রথম-শ্রেণীর ক্রিকেটে অভিষেক ঘটে স্টার্লিংয়ের। একই বছরেই একদিনের আন্তর্জাতিকে (ওডিআই) অভিষিক্ত হন। জুলাই, ২০০৯ সালে প্রথম-শ্রেণীর ক্রিকেটে তিনি তার প্রথম সেঞ্চুরি করেন। ২০০৯-১০ মৌসুমের আইসিসি আন্তঃমহাদেশীয় কাপে জেরেমি ব্রে’র সাথে উদ্বোধনী জুটিতে ১ম ইনিংসে ১০০ রান করেন। মিডলসেক্সের যুব ও দ্বিতীয় একাদশের প্রতিনিধিত্ব করেন ও ক্লাবের সাথে ডিসেম্বর, ২০০৯ সাল পর্যন্ত চুক্তিতে আবদ্ধ হন তিনি। এর এক মাস পর পূর্ণাঙ্গভাবে খেলার জন্য আয়ারল্যান্ডের ছয় খেলোয়াড়ের একজন হিসেবে ক্রিকেট আয়ারল্যান্ডের সাথে চুক্তি করেন। ২০১০ ও ২০১১ সালে মিডলসেক্সের পক্ষে টুয়েন্টি২০ ও লিস্ট এ ক্রিকেটে অভিষেক ঘটে তার।

জানুয়ারি, ২০১০ সালে নিউজিল্যান্ডে অনুষ্ঠিত আইসিসি অনূর্ধ্ব-১৯ ক্রিকেট বিশ্বকাপে আয়ারল্যান্ড ক্রিকেট দলের সদস্য ছিলেন। প্লেট চ্যাম্পিয়নশীপে বাংলাদেশের পর তারা রানার্স আপ হয় ও ১৬ দলের মধ্যে ১০ম স্থান অধিকার করে। প্রতিযোগিতায় ৫ খেলায় ২০৯ রান করে স্টার্লিং দলের সর্বোচ্চ রান সংগ্রহকারীর ভূমিকায় অবতীর্ণ হয়েছিলেন।

## আন্তর্জাতিক ক্রিকেট
ক্রিকেট আয়ারল্যান্ড কর্তৃপক্ষ ৫ জানুয়ারি, ২০১৫ তারিখে ২০১৫ সালের ক্রিকেট বিশ্বকাপের জন্য স্টার্লিংসহ ১৫-সদস্যের চূড়ান্ত তালিকা প্রকাশ করে। ১৬ ফেব্রুয়ারি, ২০১৫ তারিখে আয়ারল্যান্ড দল গ্রুপ-পর্বে ওয়েস্ট ইন্ডিজের বিপক্ষে প্রথম খেলায় অংশগ্রহণ করে। ওয়েস্ট ইন্ডিজের বিশাল ৩০৪/৭ রানকে তাড়া করতে গিয়ে এড জয়েসের সাথে ২য় উইকেটে ১০৬ রানে জুটি গড়েন। পরবর্তীতে নায়ল ও’ব্রায়ানের ৬০ বলে অপরাজিত ৭৯* রানের সুবাদে চার ওভারেরও বেশি বল বাকী থাকতে তার দল ৪ উইকেটে জয় পায়। ক্রিকেট বিশ্বকাপের ইতিহাসে টেস্টখেলুড়ে দলের বিপক্ষে আয়ারল্যান্ডের চতুর্থ জয়লাভ। ২৫ ফেব্রুয়ারি, ২০১৫ তারিখে অনুষ্ঠিত গ্রুপ-পর্বের দ্বিতীয় খেলায় সংযুক্ত আরব আমিরাত দলের বিপক্ষে অংশগ্রহণ করে। খেলায় তিনি আটোঁসাটোঁ বোলিং করে (১০-০-২৭-২) দলকে ২ উইকেটের ব্যবধানে জয়লাভে সহায়তা করেন। সেপ্টেম্বর ২০১৯-এ সংযুক্ত আরব আমিরাতে অনুষ্ঠিত ২০১৯ আইসিসি টি২০ বিশ্বকাপ বাছাইপর্ব প্রতিযোগিতার জন্য আয়ারল্যান্ড স্কোয়াডে তার নাম অন্তর্ভুক্ত করা হয়। টুর্নামেন্টে ৮ ম্যাচ খেলে ৪১.৫৭ গড়ে ২৯১ রান নিয়ে তিনি ছিলেন টুর্নামেন্টের সেরা রানসংগ্রহকারী।

## তথ্যসূত্র

## আরও দেখুন
* উইলিয়াম পোর্টারফিল্ড
* আয়ারল্যান্ড ক্রিকেট দল
* ২০১২ আইসিসি পুরস্কার
* আইসিসি প্লেয়ার র‌্যাঙ্কিং
* ২০১৪ আইসিসি বিশ্ব টুয়েন্টি২০

## বহিঃসংযোগ
* 
* 

বিষয়শ্রেণী:আইরিশ ক্রিকেটার
বিষয়শ্রেণী:১৯৯০-এ জন্ম
বিষয়শ্রেণী:জীবিত ব্যক্তি
বিষয়শ্রেণী:আয়ারল্যান্ডের একদিনের আন্তর্জাতিক ক্রিকেটার
বিষয়শ্রেণী:২০১১ ক্রিকেট বিশ্বকাপের ক্রিকেটার
বিষয়শ্রেণী:২০১৫ ক্রিকেট বিশ্বকাপের ক্রিকেটার
বিষয়শ্রেণী:আয়ারল্যান্ডের টুয়েন্টি২০ আন্তর্জাতিক ক্রিকেটার
বিষয়শ্রেণী:মিডলসেক্সের ক্রিকেটার
বিষয়শ্রেণী:নর্দাম্পটনশায়ারের ক্রিকেটার
বিষয়শ্রেণী:নর্দার্ন নাইটসের ক্রিকেটার
বিষয়শ্রেণী:সিলেট স্ট্রাইকার্সের ক্রিকেটার
বিষয়শ্রেণী:উত্তর আয়ারল্যান্ড থেকে আগত ক্রিকেটার
বিষয়শ্রেণী:বেলফাস্টের ক্রিকেটার
বিষয়শ্রেণী:খুলনা টাইগার্সের ক্রিকেটার
বিষয়শ্রেণী:গায়ানা আমাজন ওয়ারিয়র্সের ক্রিকেটার
বিষয়শ্রেণী:ডাম্বুলা আউরার ক্রিকেটার
বিষয়শ্রেণী:পার্ল রয়্যালসের ক্রিকেটার
বিষয়শ্রেণী:আয়ারল্যান্ডের টেস্ট ক্রিকেটার
বিষয়শ্রেণী:ইসলামাবাদ ইউনাইটেডের ক্রিকেটার
বিষয়শ্রেণী:ওয়ারউইকশায়ারের ক্রিকেটার
বিষয়শ্রেণী:লিচেস্টারশায়ারের ক্রিকেটার